|  |  |  |
| --- | --- | --- |
|  | **Lausunto** |  |
|  |  |  |
| Verkko-osasto / Toimintavarmuusyksikkö |  | LVM/94/02/2018 |
| Antti-Jussi Lankinen | 15.1.2018 |  |
| Oikeusministeriö lausuntopalvelu.fi |  |  |

Lausuntopyyntö OM 1/481/2016, 09.11.2017

12.1.2018 (jatkettu)

Liikenne- ja viestintäministeriön lausunto terrorismirikosdirektiivin täytäntöönpanoa

valmistelleen työryhmän mietinnöstä

Oikeusministeriö on pyytänyt lausuntoa terrorismirikosdirektiivin täytäntöönpanoa valmistelleen työryhmän mietinnöstä. Liikenne- ja viestintäministeriö toteaa pyydettynä lausuntonaan seuraavaa:

Mietinnön pääpaino on 8.9.2018 mennessä täytäntöönpantavan terrorismirikosdirektiivin (EU) 2017/541 johdosta rikoslakiin tehtävissä muutoksissa. Rikoslain osalta muutokset ovat verrattain monilukuisia ja niitä ei esitetä ainoastaan terrorismirikoksia koskevaan 34 a lukuun, vaan myös mm. rikoslain kansainväliseen soveltamisalaan ja oikeushenkilön rangaistusvastuuseen.

Liikenne- ja viestintäministeriön hallinnonalalle lakiesityksistä vaikutuksia ulottaa mm. se, että eräät vakavimmat tietoverkkorikokset olisi jatkossa tuomittava terrorismirikoksina korotetulta asteikolta silloin, kun teko on terroristisessa tarkoituksessa tehty. Terrorismirikoksina rangaistaviksi voisivat tulla yhteiskunnan tärkeään toimintoon kohdistuva törkeä datavahingonteko sekä tietyt törkeän tietoliikenteen häirinnän ja törkeän tietojärjestelmän häirinnän muodot. Ehdotettujen muutosten myötä vakavimpien tietoverkkorikosten moitittavuus korostuu, mitä on pidettävä oikeansuuntaisena kehityksenä.

Liikenne- ja viestintäministeriö yhtyy siihen mietinnössä esitettyyn havaintoon, että sekä nyt muutettavaksi esitettyjen että jo aiemmin muutettujen terrorismirikoksia koskevien säännösten soveltamiseen liittyvien viranomaisvoimavarojen seuranta on tarpeen. Muun muassa pakkokeinolakiin ja poliisilakiin telekuuntelun ja televalvonnan osalta esitetyt muutokset, joiden myötä mainittuja keinoja voidaan jatkossa kohdistaa rikoslakiin ehdotettuihin uusiin tai aiemmasta muutettuihin terrorismirikostunnusmerkistöihin, voivat edellyttää sellaisia viranomaisvoimavaroja, joita ei etukäteen ole helppoa arvioida.

Lakiesitysten taloudellisten vaikutusten arviointi keskittyy mietinnössä yksinomaan viranomaisvaikutuksiin. On kuitenkin syytä arvioida, että lakiesityksillä voi olla muitakin taloudellisia vaikutuksia. Teleyrityksillä on sekä pakkokeinolain että poliisilain nojalla velvollisuus avustaa poliisia ja suorittaa kuuntelun edellyttämät käytännön toimenpiteet, tietoyhteiskuntakaaren (917/2014) nojalla lähtökohtaisesti korvauksetta. Näin ollen esitetyllä telekuuntelu ja –valvontaoikeuksien laajentamisella uusiin tekomuotoihin voi olla taloudellisia vaikutuksia teleyrityksille. Vaikka mietinnössä esitetty arvio vakavien terrorististen rikosten määrästä onkin vähäinen, teleyrityksiä koskevien mahdollisten taloudellisten vaikutusten lisäämistä esitykseen voisi harkita.

Mietinnössä on arvioitu, onko tarvetta säätää direktiivin mahdollistamista toimenpiteistä pääsyn estämiseksi laittomaan terroristiseen verkkosisältöön. Ottamatta kantaa tällaisten toimenpiteiden tarpeellisuuteen, liikenne- ja viestintäministeriö pitää perusteltuna välttää pistemäistä sääntelyä verkkosisältöön kohdistuvista estämistoimenpiteistä. Jos arvioidaan tarvetta tällaiselle lainsäädännölle, tulisi johdonmukaisesti arvioida kaiken erilaisen vakavan rikollisen sisällön estämistoimenpiteitä kokonaisuutena (mukaan lukien esimerkiksi lapsipornografisen sisällön leviämisen estäminen).

Liikenne- ja viestintäministeriö on lausunnossaan koskien tiedustelulakeihin liittyvää perustuslain 10 §:n muuttamista (oikeusministeriön mietintö: Luottamuksellisen viestin salaisuus – perustuslakisääntelyn tarkistaminen) todennut, että ”liikenne- ja viestintäministeriö pitää tärkeänä selvittää vaihtoehtoisena, tehokkaampana ja oikeasuhtaisempana tiedustelutoimivaltuuksien mallina sitä, että poliisi-, pakkokeino- ja puolustusvoimien rikostorjuntalain mukaisten salaisten pakkokeinojen aineellista tai alueellista soveltamisalaa laajennettaisiin nykyisestään. Käytännössä telepakkokeinoja voitaisiin käyttää nykyistä useampien rikostunnusmerkistöjen perusteella epäiltyihin henkilöihin tai toisaalta sellaisiin henkilöihin tai organisaatioihin, joita ei epäillä rikoksesta, mutta jotka eivät nauti myöskään perustuslain suojaa. Tiedustelu voitaisiin tällöin kohdentaa tuomioistuimen antamalla luvalla vain tiettyjen määriteltyjen kohdehenkilöiden ja heidän hallussaan olevien liittymien tai laitteiden viestintään”.

Terrorismirikosdirektiivin täytäntöönpanoa koskevassa esityksessä ehdotetaan muutettavan tiettyjen terrorismirikosten tunnusmerkistöjä sekä laajennettavan eräitä viranomaisten tiedonhankintatoimivaltuuksia näiden rikosten selvittämiseen liittyen. Esityksessä ei ole arvioitu mikä on nyt ehdotettavien rikostunnusmerkistöjen sekä toimivaltuuksien laajennuksien suhde kansallisen turvallisuuden suojaamiseen ja valmistelussa oleviin siviili- ja sotilastiedustelua koskeviin esityksiin. Jatkovalmistelussa toimivaltuuksien suhdetta, tehokkuutta ja oikeasuhtaisuutta voitaisiin tarkemmin arvioida.

Liikenne- ja viestintäministeriöllä ei ole muuta lausuttavaa mietinnön johdosta.

Mikael Nyberg

Osastopäällikkö, ylijohtaja

Antti-Jussi Lankinen

Erityisasiantuntija